Szám: 1-2/2015. 7. sz. napirendi pont anyaga

**Előterjesztés**

Zalaszentgrót Város Önkormányzata Képviselő-testületének

2015. január 29-i rendes ülésére

**Tárgy:** Döntés Mészáros János beadványáról

**Tisztelt Képviselő-testület!**

A Zala Megyei Kormányhivatal (a továbbiakban: Kormányhivatal) Főigazgatójának 2014. október 6-án kelt, ZAB/030/1526-7/2014. számon iktatott törvényességi felhívása alapján Zalaszentgrót Város Önkormányzatának Képviselő-testülete a 2014. november 06-án 19.00 órai kezdettel megtartott rendkívüli testületi ülésének 5. napirendi pontjaként tárgyalt Mészáros János 2000 Szentendre, Turul köz 1. szám alatti lakos 2014. május 12-én kelt - a Zalaszentgróti Közös Önkormányzati Hivatal által HIV/590-4/2014. számon iktatott - beadványáról, valamint az annak kapcsán megtett intézkedésekről.

A fenti napirendi pont írásos előterjesztése, illetve az ahhoz mellékletként csatolt dokumentáció útján tisztelt képviselőtársaim alapos tájékoztatást kaphattak az érintett ügymenetről, így annak ismételt kifejtésétől jelen előterjesztésemben eltekintek.

A Képviselő-testület hosszasan tárgyalta az ügyet, magam szóban is előadtam érveimet, melyeket a lényegét tekintve azóta is változatlanul fenntartok. A zárószavazás során 3 igen, 3 nem és 2 tartózkodás szavazat mellett nem került sor határozathozatalra.

A Kormányhivatal az ülés - vonatkozó jogszabály szerint megküldött - jegyzőkönyve útján értesült a törvényességi felhívással érintett ügy megtárgyalásáról, emellett arról Főigazgató Asszonyt írásban külön is tájékoztattam.

Ezt követően, 2015. január 10-én a Kormányhivatal - a Nemzeti Jogszabálytár informatikai rendszerén keresztül - ZAB/030/14-1/2015. számon ismételten törvényességi felhívást közölt Zalaszentgrót Város Önkormányzatával Mészáros János ügyében.

Az új törvényességi felhívásban a Kormányhivatal sérelmezte, hogy a Képviselő-testület az eredeti felhívást a 2014. november 06-án megtartott ülésén ugyan megtárgyalta, ugyanakkor a jegyzőkönyv tanúsága szerint annak elfogadásáról vagy elutasításáról nem hozott döntést, melyet a 2014. november 27-i és 2014. december 18-i ülések jegyzőkönyvei sem tartalmaznak.

A Kormányhivatal felhívta a Képviselő-testületet, hogy a ZAB/030/1526-7/2014. számon iktatott törvényességi felhívást ismételten tűzze napirendre, és hozza meg a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) alább idézett 134. § (1) bekezdésének megfelelő döntést.

"Ha a kormányhivatal jogszabálysértést észlel, a törvényességi felügyelet körében legalább harminc napos határidő tűzésével felhívja az érintettet annak megszüntetésére. Az érintett a felhívásban foglaltakat köteles megvizsgálni és a megadott határidőn belül az annak alapján tett intézkedéséről vagy egyet nem értéséről a kormányhivatalt írásban tájékoztatni."

A Kormányhivatal felhívta továbbá a T. Képviselő-testület figyelmét arra, hogy a Mötv. 134. § (2) bekezdése alapján a megadott határidő eredménytelen leteltét követően a Kormányhivatal a törvényességi felügyeleti eljárás egyéb eszközeinek alkalmazásáról mérlegelési jogkörben dönt.

Az ismételt törvényességi felhívás jelen előterjesztésem 1. számú mellékletét képezi, mellyel kapcsolatban megjegyezni kívánom, hogy annak megküldését okafogyottnak és az állított jogsérelemhez képest némiképp aránytalannak tartom elsősorban azért, mert a Képviselő-testület vizsgálta és tárgyalta az ügyet (a határozathozatal kötelező voltáról az Mötv. vonatkozó szabálya sem rendelkezik), másrészt azon okból, hogy Mészáros János is megkapta a kellő tájékoztatást beadványára.

Tájékoztatom tisztelt képviselőtársaimat, hogy Mészáros János a kérelme megküldése óta semmiféle igényt nem közölt önkormányzatunk felé.

Mindazonáltal hangsúlyozni szeretném, hogy a fentiek tükrében jelen ülésünkön nem kerülhetjük el az ügyben való határozathozatalt, ellenkező esetben valóban számolnunk kell a törvényességi felhíváson túli, adott esetben komoly anyagi kihatással is járó egyéb felügyeleti eszközökkel.

A felelős és kellőképpen megalapozott döntéshozatal érdekében fontosnak tartom, hogy felvázoljam ezen, álláspontom szerint jelen ügy kapcsán szóba jöhető eszközöket.

- "A kormányhivatal a helyi önkormányzat tájékoztatásának kézhezvételétől vagy a tájékoztatás adására nyitva álló határidő eredménytelen leteltétől számított tizenöt napon belül kezdeményezheti a közigazgatási és munkaügyi bíróságnál a helyi önkormányzat törvényen alapuló:

*a)* határozathozatali kötelezettsége elmulasztásának megállapítását és a határozat meghozatalára való kötelezést" /Mötv. 140. § (1) bek./

- "A kormányhivatal a helyi önkormányzattal vagy a társulással szemben törvényességi felügyeleti bírságot állapíthat meg,

*c)* ha bíróság megállapítja, hogy a helyi önkormányzat jogalkotási, határozathozatali, feladat-ellátási (közszolgáltatási) kötelezettségének nem tett eleget és a bíróság által tűzött határidő eredménytelenül eltelt;

*e)* ha az érintett ugyanazon jogszabályi kötelezettségét ismételten megsérti, azonban az ismételten megsértett jogszabályi kötelezettség súlya nem indokolja más törvényességi felügyeleti eszköz alkalmazását.

(2) A törvényességi felügyeleti bírság legkisebb összege esetenként a közszolgálati tisztviselőkről szóló törvény szerinti illetményalap, legmagasabb összege esetenként a közszolgálati tisztviselőkről szóló törvény szerinti illetményalap tízszerese.

(3) A törvényességi felügyeleti bírság a törvényességi felügyeleti eljárás során többször, vagy ugyanazon kötelezettség ismételt megszegése esetén ismételten is kiszabható. Ugyanazon kötelezettség ismételt megszegésének tekintendő a jogszabálysértő állapot folyamatos fenntartása is." / Mötv. 141. §/

- "kezdeményezheti a helyi önkormányzatnak a központi költségvetés terhére nyújtott támogatások felülvizsgálatát a 117. § (1) bekezdés *a)* pontja szerinti támogatás esetében a kincstárnál, a helyi önkormányzatnak nyújtott költségvetési támogatás esetében a támogatónál" /Mötv. 132. § (1) bek. g) pont/

Remélve, hogy a tárgyalt ügy jelen ülésünkön mindenki számára megnyugtató módon lezárásra kerülhet, ismételten hangsúlyozni kívánom, hogy az annak során megtett intézkedéseimet városunk mindenek felett álló érdekei vezették.

Kérem a T. Képviselő-testületet, hogy az előterjesztést szíveskedjen megtárgyalni és az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának Képviselő-testülete a Zala Megyei Kormányhivatal ZAB/030/1526-2/2014. számon iktatott javaslattételére vonatkozóan elvégzett vizsgálata nyomán Mészáros János 2000 Szentendre, Turul köz 1. szám alatti lakos HIV/590-4/2014. számú beadványában foglaltakra vonatkozóan megállapítja, hogy az abban leírtak nem tartoznak a panaszokról és a közérdekű bejelentésekről szóló 2013. évi CLXV. törvény hatálya alá.

Zalaszentgrót Város Önkormányzatának Képviselő-testülete a Zalaszentgrót 010311/18 helyrajzi számon nyilvántartott ingatlan önkormányzat általi megvásárlására vonatkozóan az adásvételi szerződésben rögzített feltételekre figyelemmel és a kérelmező konkrét ajánlata hiányában; a telekadót megállapító határozatnak konkrét jogszabályi hely megjelölését nem tartalmazó, kérelmező által állított jogszabálysértő mivoltát illetően pedig a határozatban rögzített, de az ügyfél által ki nem merített jogorvoslati eszközökre és a kérelmező jelzése tükrében beadványának a Zala Megyei Kormányhivatal részére történő megküldésére tekintettel Zalaszentgrót város polgármesterének az ügyben adott válaszával egyetért.

A fentieken túlmenően a Képviselő-testület a Zala Megyei Kormányhivatal ZAB/030/1526-7/2014. számon iktatott törvényességi felhívásával egyetért a tekintetben, hogy a polgármester az elkövetkezőkben feltétlenül intézkedjen a Zala Megyei Kormányhivatal által megtett javaslatok Képviselő-testület elé terjesztéséről.

A Képviselő-testület a jelen határozat tárgyát képező ügytől függetlenül felkéri továbbá a polgármestert és a jegyzőt, hogy a jövőben a panaszokról és a közérdekű bejelentésekről szóló 2013. évi CLXV. törvény, illetve a közigazgatási hatósági eljárás és szolgáltatás általános szabályairól szóló 2004. évi CXL. törvény hatálya alá tartozó beadványok elbírálásáról a jogszabályban meghatározott határidőben intézkedjenek.

**Határidő:** folyamatos

**Felelős:** Baracskai József polgármester

Dr. Simon Beáta jegyző

**Zalaszentgrót**, 2015. január 15.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző