Szám: 1-2/2015. 4. napirendi pont

**Előterjesztés**

Zalaszentgrót Város Önkormányzata Képviselő-testületének

2015, január 29-i, nyilvános, rendes ülésére

**Tárgy:** A polgármester illetményének megállapítása

**Tisztelt Képviselő-testület!**

Zalaszentgrót Város Önkormányzat Képviselő-testületének a Szervezeti és Működési Szabályzatáról szóló 25/2014. (XI.28.) számú rendeletének 53. § (1) bekezdése szerint Zalaszentgrót Városban a polgármester a megbízatását főállásban látja el.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 71.§ (2) bekezdése rendelkezik arról, hogy a polgármester havonta illetményre jogosult, amelynek megállapításáról Zalaszentgrót Város Önkormányzat Képviselő-testülete – a Mötv. 43.§ (3) bekezdésében foglaltak szerint – a 2014. október 22-én tartott alakuló ülésen, a 118/2014. (X.22) számú határozatával döntött.

A polgármester illetményének megállapítása az alábbi jogszabályhelyek rendelkezéseinek figyelembevételével történt meg:

* Mötv. 71.§ (2) és (4) bekezdései;
* a Kttv. 224.§ (1)–(3) bekezdései;
* Magyarország 2014. évi központi költségvetéséről szóló 2013. évi CCXXX. törvény 54.§ (1) bekezdése állapítja meg, amelynek összege 38.650 Ft. Az illetményalap összege – Magyarország 2015. évi központi költségvetéséről szóló 2014. évi C. törvény 59.§ (1) bekezdése alapján – 2015. évben is 38.650 Ft.

Az egyes jogállási törvények módosításáról szóló 2014. évi LXXXV. törvény (a továbbiakban: Módtv.) – hatályos 2014. december 12. napjától – módosította a közszolgálati tisztviselőkről szóló 2011. évi CXCIX. törvényt (a továbbiakban: Kttv.), amelynek értelmében a polgármester jogviszonyával kapcsolatos, a Mötv-ben nem szabályozott kérdéseket a Kttv. VII/A. fejezetében foglalt szabályok alapján kell rendezni. A Kttv. – Módtv. által beiktatott – 225/L.§ (1) bekezdése meghatározza azokat a rendelkezéseket, amelyeket a polgármesteri jogviszony tekintetében is alkalmazni szükséges. E tárgykörben kiemelendők a Kttv. 141.§ (1)-(9) bekezdései, amelyet a polgármester díjazásakor is alkalmazni kell.

A Kttv. 141.§ bekezdéseinek megfelelő alkalmazása azt jelenti, hogy az alanyi jogon járó nyelvvizsgapótléknak megfelelő összeget is bele kell számítani abba a helyettes államtitkári illetménybe, amely a polgármesteri díjazás kiszámításának alapjául szolgál.

A Kttv. 141.§ (6) bekezdése alapján angol, német, francia, kínai, arab és orosz nyelvvizsga esetén a nyelvvizsga pótlék alanyi jogon jár, amelynek mértéke – a nyelvvizsga típusától függően – az illetményalap meghatározott százaléka.

A hivatkozott jogszabályváltozásra tekintettel szükséges a polgármester illetményének korrigálása az 5.798 Ft nyelvvizsga pótlék összege okán.

A Mötv. 71.§ (4) bekezdés b) pontjában foglalt rendelkezésre tekintettel a zalaszentgróti polgármester illetménye – a település lakosságszámára figyelemmel – összesen a helyettes államtitkár illetményének 60%-a, azaz 454.498 Ft összeg lehet. Az illetményekre vonatkozó kerekítési szabályok miatt az illetmény összege 454.500 Ft.

A főállású polgármester esetén a Mötv. 71. § (6) bekezdése rendelkezik a polgármester részére biztosítandó költségtérítésről, amelynek összege havonta az illetményének 15%-ában meghatározott összeg lehet.

Kérem a T. Képviselő-testületet, hogy az előterjesztést tárgyalja meg, majd azt követően fogadja el a következő határozati javaslatot:

**Határozati javaslat:**

Zalaszentgrót Város Önkormányzatának Képviselő-testülete Baracskai József polgármester havi illetményét 2015. január 01. napjától bruttó 454.500 Ft azaz: Négyszáz-ötvennégyezer-ötszáz Forint összegben állapítja meg.

Zalaszentgrót Város Önkormányzat Képviselő-testülete Baracskai József polgármester részére havonta az illetményének 15%-ában meghatározott összegű, azaz bruttó 68.175 Ft (Hatvannyolcezer-egyszázhetvenöt Forint) költségtérítést állapít meg.

A Képviselő-testület felhatalmazza a jegyzőt a szükséges intézkedések megtételére.

*Határidő:* azonnal

*Felelős:* Baracskai József polgármester

Dr. Simon Beáta jegyző

Zalaszentgrót, 2015. január 21.

Baracskai József

polgármester

A határozati javaslat a törvényességi követelményeknek megfelel.

Dr. Simon Beáta

jegyző